Anne Valentina Berthelsen (SF), 2025-04-11:
Tak for ordet, formand.
Siden 2006 har USA lavet bilaterale forsvarssamarbejdsaftaler med allierede lande om at opbevare amerikansk militært materiel med mulighed for at deployere amerikanske soldater.
Det første land, som lavede sådan en aftale, var Bulgarien, og siden fulgte de baltiske lande for at sikre, at der kan mobiliseres amerikanske soldater mod øst, i tilfælde af at truslen fra Rusland forværres og russisk aggression mod NATO en dag bliver en realitet.
Dernæst gjorde vores naboer i Norden det samme, og i dag har både Sverige, Norge og Finland aftaler med USA om forsvarssamarbejde og baser, og nu er turen så kommet til os.
Det er ikke noget let spørgsmål at skulle tage stilling til og slet ikke i den verden, som vi lever i lige nu.
Den verdensorden, vi indtil nu har kendt, er endegyldigt forbi, og måske har den været det, længere end vi selv forstår her i vores ellers så fredelige, lille andedam.
Regeringen har forhandlet den her aftale om forsvarssamarbejde med den tidligere amerikanske administration, og jeg tror godt, at jeg tør sige, at meget har ændret sig siden.
Hver dag vågner vi til uforudsigelige udmeldinger og tiltag, der ryster verden i sin grundvold, fra den nye Trumpadministration.
Derfor tror jeg heller ikke, at jeg er alene med oplevelsen af, at der bestemt kan oplistes en lang række gode argumenter for at stemme nej til den her forsvarssamarbejdsaftale.
Den nådesløse utilregnelighed, narcissisme og manipulation, som vi har været vidne til siden Trumps indsættelse som præsident, bør få ethvert ansvarligt parti til at tænke sig om en ekstra gang.
Det tror jeg ikke at SF er de eneste i salen i dag der har gjort.
Men på trods af det kommer vi til at stemme ja.
Det gør vi af flere årsager.
Det gør vi vigtigst af alt, fordi vi ikke mener, at Danmark skal stå i vejen for, at der kan mobiliseres et stærkt forsvar for vores venner og naboer i Norden og Baltikum med hjælp fra USA, hvis den dag måtte komme, hvor den militære trussel fra Rusland forværres og en af vores allierede har brug for vores støtte til at forsvare sig selv.
Det gør vi, fordi vi i den sikkerhedspolitiske virkelighed, som vi lever i lige nu, har brug for et stærkere og mere integreret nordisk samarbejde om forsvaret i vores region, også når det indebærer at være fælles om at anerkende, at vi stadig har brug for hjælp fra USA, hvis Rusland en dag skulle angribe os, og at vi som konsekvens heraf må sørge for, at amerikanske soldater og militært materiel er tæt på og hurtigt kan mobiliseres.
Vi gør det, fordi vi ikke en gang til vil byde bornholmerne at opleve, hvad det betyder, når ikke amerikanerne, men russerne kommer først.
For vores vedkommende i SF har et af spørgsmålene været, om vi for alvor har grund til at betvivle regeringens evne og vilje til at navigere Danmark sikkert igennem den udenrigs- og sikkerhedspolitiske situation, som vi møder i dag.
Til det er svaret nej.
Det har vi ikke i SF.
Vi har også måttet spørge os selv, om vi i dag har et dansk og europæisk forsvar på et niveau, der reelt giver os mulighed for at takke nej til amerikansk tilstedeværelse, hvor beskeden eller usikker den end måtte være.
Det kan vi måske få med tiden.
Sidst, men ikke mindst: Hvis Danmark fravælger forsvarsaftalen med amerikanerne, skubber vi så selv på en udvikling, der forringer relationen til USA på et kritisk tidspunkt?
Det kan jeg være alvorlig bange for.
Faktum er desværre, at Europa og Danmarks evne til at afskrække Rusland militært langtfra er, hvad den bør være, uden USA.
Det er en kendsgerning, som vi langsomt, men sikkert skal forsøge at rette op på.
Samtidig er presset mod EU, mod Danmark og ikke mindst mod Grønland utilstedeligt.
Det er der ikke nogen her i Folketinget der ikke mener.
Det er vores og alle andre småstaters grundvilkår, at i den nye verdensorden, vi skal forholde os til, kan de præmisser, vi lægger til grund i dag, meget vel have ændret sig i morgen.
Jeg har respekt for, at man kan lande på en anden konklusion end den, vi i SF er landet på.
Men sandheden er, at vi alle, uanset hvordan vi stemmer om den her aftale, løber en risiko.
SF stemmer for aftalen, som regeringen har forhandlet med USA under den tidligere amerikanske administration, bl.a. fordi regeringen har forsikret os om, at den opfatter de allianceforhold, der forelå ved aftalens indgåelse, som en præmis for forsvarssamarbejdet med USA, og fordi vi har tillid til, at regeringen vil varetage aftalen i Danmarks interesser – også selv om det er svært.
For sjældent har vi haft mere brug for at stå sammen om de svære valg end i de her år.
Tak for ordet.